KIRJALLINEN KYSYMYS E-0763/03 esittäjä(t): Patricia McKenna (Verts/ALE), Inger Schörling (Verts/ALE)ja Claude Turmes (Verts/ALE) komissiolle. Nitrofuraanin jäämät EU:hun tuoduissa katkaravuissa ja siipikarjassa.



Virallinen lehti nro 242 E , 09/10/2003 s. 0173 - 0174



KIRJALLINEN KYSYMYS E-0763/03 esittäjä(t): Patricia McKenna (Verts/ALE), Inger Schörling (Verts/ALE)ja Claude Turmes (Verts/ALE) komissiolle (12. maaliskuuta 2003) Aihe: Nitrofuraanin jäämät EU:hun tuoduissa katkaravuissa ja siipikarjassa Komissio antoi 17. joulukuuta 2002 julkilausuman nitrofuraanin ja muiden kiellettyjen aineiden jäämistä kolmansista maista tuoduissa katkaravuissa ja siipikarjassa. Koska useat esiin nousseet kysymykset jäivät ilman vastausta, komissio antoi 19. helmikuuta 2003 pidetyssä ympäristövaliokunnan kokouksessa toisen julkilausuman katkaravuissa ja siipikarjassa esiintyneestä nitrofuraanista ja muista jäämistä. Kyseisessä kokouksessa käydyn keskustelun aikana esiin nousi seuraava kysymys: Kuinka monta nopeaa hälytystä Vietnamista tuoduissa elintarvikkeissa esiintyneistä jäämistä on tehty 2. lokakuuta 2002 jälkeen, jolloin komission päätöksellä 2002/770/EY(1) kumottiin Vietnamista tuotavia katkarapuja koskevat suojatoimenpiteet? Kokoukseen osallistunut komission jäsen ilmoitti, että elintarvike- ja eläinlääkintätoimistossa Irlannissa vierailukäynnillä olleelle parlamentin valtuuskunnalle oli vastattu kysymykseen edellisenä päivänä. Koska kysymykseen ei kuitenkaan ollut vastattu, komission tulisi ilmoittaa parlamentille, kuinka monta nopeaa hälytystä Vietnamista tuoduissa elintarvikkeissa esiintyneistä jäämistä on tehty ennen 2. lokakuuta 2002 ja sen jälkeen. Kuinka monta nopeaa hälytystä muista kolmansista maista tuoduissa elintarvikkeissa esiintyneistä nitrofuraanin tai kloramfenikolin jäämistä tehtiin vuonna 2002? Mitkä olivat kyseiset maat? Mihin toimiin komissio on ryhtynyt taatakseen kuluttajansuojan? Onko pilaantuneet elintarvikkeet lähetetty takaisin niiden alkuperämaahan? Mikäli ei ole, miten pilaantuneiden aineiden hävittäminen järjestettiin? Voiko komissio taata, etteivät pilaantuneet aineet päätyneet eläinten rehuksi? (1) EYVL L 265, 3.10.2002, s. 16. David Byrnen komission puolesta antama vastaus (5. toukokuuta 2003) Kysymyksestä ilmenee, etteivät arvoisat parlamentin jäsenet ehkä ole tietoisia parlamentille 14. helmikuuta 2003 toimitetusta muistiosta, jossa käsiteltiin jäämiä koskevaa politiikkaa. Tässä komission laatimassa muistiossa käsitellään lukuisten jäämiä koskevien asioiden ohella parlamentissa 17. joulukuuta 2002 esiin nousseita kysymyksiä. Vietnamista saatiin elintarvikkeiden nopean hälytysjärjestelmän (RASFF) kautta ennen lokakuun 2. päivää vuonna 2002 yhteensä 59 ilmoitusta, jotka koskivat kiellettyjä jäämiä sisältäviä katkarapuja. Sen jälkeen samasta asiasta on saatu 16 ilmoitusta. Ilmoituksista kolme on tullut vuonna 2003. Vuoden 2003 tammikuun 31. päivän jälkeen ei ole tehty yhtään ilmoitusta. Vuonna 2002 saatiin RASFF-järjestelmän kautta yhteensä 411 ilmoitusta yhteisön ulkopuolisista maista tulevista elintarvikkeista, jotka sisälsivät jäämiä kielletyistä aineista. Tuotteet olivat peräisin etupäässä Kiinasta, Thaimaasta, Brasiliasta ja Vietnamista. Tarkat maakohtaiset tiedot näistä ilmoituksista on koottu kertomukseen, joka on jaettu parlamentille. Tiedot ovat luettavissa myös vuotta 2002 koskevasta RASFF:n kertomuksesta, joka on julkaistu komission Internet-sivuilla osoitteessa: http://europa.eu.int/comm/food/fs/sfp/ras_report2002_en.pdf. Jos aineen jäämien enimmäismäärää ei voida vahvistaa sen vuoksi, että sen jäämät elintarvikkeessa ovat minä tahansa määrinä vaaraksi kuluttajan terveydelle, kuten yhteisön lainsäädännössä(1) säädetään, aineen käyttö elintarvikkeita tuottavien eläinten hoitamisessa on kielletty koko unionissa. Tästä voidaan tehdä se johtopäätös, että kaikki kyseisiä jäämiä sisältävät eläinperäiset tuotteet olisi poistettava ihmisten ravintoketjusta ja eläinten rehuketjusta. Direktiivin 97/78/EY(2) 22 artiklan 2 kohdassa säädetään myös, että jos toimivaltainen viranomainen määrittelee tavarat vaarallisiksi kansanterveydelle, tuojajäsenvaltion on takavarikoitava ja hävitettävä kyseiset erät toimivaltaisen viranomaisen valvonnassa. (1) Neuvoston asetus (ETY) N:o 2377/90, annettu 26 päivänä kesäkuuta 1990, yhteisön menettelystä eläinlääkejäämien enimmäismäärien vahvistamiseksi eläinperäisissä elintarvikkeissa, EYVL L 224, 18.8.1990. (2) Neuvoston direktiivi 97/78/EY, annettu 18 päivänä joulukuuta 1997, kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista, EYVL L 24, 30.1.1998.